**חגיגות ה-30 של תזמורת הבארוק ירושלים:   
30 שנים לסצנת הבארוק בישראל**

**תזמורת הבארוק ירושלים, בניהולו האמנותי של פרופ' דוד שמר, מציינת בעונת הקונצרטים 2018/9 שלושים שנות פעילות בשלל תכניות חגיגיות, עשירות ומרתקות שיתקיימו בירושלים, תל אביב, חיפה, באר שבע וזכרון יעקב**

ב-29 ביוני 1989 הוקמה באופן רשמי סצנת הבארוק בישראל, עת עמדה תזמורת הבארוק ירושלים (אז עוד בשם "אנסמבל קשת") על הבמה לראשונה. להופעה ההיא קדמו שנים של עבודת הכנה, של חיפוש נגנים ושל איתור כלים – ובעצם, של יצירת הקונצפט "תזמורת כלי התקופה", שכמעט ולא נודע בארץ באותם הימים.

כיום, 30 שנה מאוחר יותר, יוצאת התזמורת, בניהולו האמנותי של מקימה, פרופ' דוד שמר, בעונת הקונצרטים ה-30 כשמאחוריה רשומים הישגים רבים ובראשם יצירת סצנה שלמה של ביצוע היסטורי בישראל, כשפעילות התזמורת תורמת באופן מכריע להכשרת קרקע פורייה לנגני כלים היסטוריים, ממנה נבעו בהמשך הרכבים נוספים.

במשך 30 עונות קונצרטים העלתה התזמורת תרומה אדירה לתרבות המוסיקלית בארץ, חשפה בפני הקהל פנינים בארוקיות חבויות בביצועי בכורה ופעלה להנגשת נכסי צאן הברזל של המוסיקה מהמאות ה-17 וה-18 למאזינים בארץ, והכל בסגנון תקופתי מרענן ומרגש, תוך אירוח של מיטב האמנים, ההרכבים והמנצחים מרחבי העולם. במקביל ייסדה התזמורת שני פסטיבלים מצליחים –פסטיבל "באך בירושלים" והפסטיבל הדו שנתי "פנטזיה קולית".

לקראת עונת ה-30 בנתה התזמורת תכנית עשירה וחגיגית במיוחד בה היא תארח שלל סולנים ומנצחים מרחבי העולם. נבצע מבחר עשיר של יצירות הבארוק מגרמניה, מאנגליה, מאיטליה ואף מהמורשת המוסיקלית היהודית. את רוב היצירות שננגן העונה עוד לא ביצענו בעבר, חלקן טרם הושמע בארץ ותהיה גם מוסיקה שתזכה אצלנו לביצוע בכורה עולמי בעת המודרנית.

חגיגות ה-30 הם הקו המוביל את עונת הקונצרטים של התזמורת כשהמספר "30" הוא בעל חשיבות נוספת בעונה הקרובה: קונצרט הפתיחה החגיגי שלנו מוקדש לציון 400 שנה למלחמת 30 השנה. הייתה זו מלחמת דת שהטביעה את חותמה באירופה והשפיעה רבות גם על עולם המוסיקה של התקופה. בתכנית, שעליה ינצח ג'ושע ריפקין, נבצע בעיקר מוסיקה של שיץ, אחד מענקי הבארוק שכל חייו עברו בצל המלחמה ההיא, ושיצירתו הושפעה ממנה בצורה עמוקה ביותר.

אנדרו פארוט, המנצח לשם כבוד שלנו, חוזר אלינו השנה עם "המלכה ההודית", מאסק פלאי מאת פרסל. שירים אחדים מתוך המאסק הזה מוכרים לקהל שלנו היטב, אך היצירה בשלמותה לא מושמעת אצלנו לרוב. אנחנו נבצע חלקים נרחבים מ"המלכה ההודית", ולצדם, בבכורה ישראלית, את "האודה למותו של פרסל" היפיפייה והנוגעת ללב מאת ג'רמיה קלארק, שנכתבה ב-1696, חודשים ספורים אחרי מותו של המלחין הבריטי הדגול.

המוסיקה שנכתבה בתקופת הבארוק עבור הקהילות היהודיות – על ידי מלחינים שחלקם היו יהודים וחלקם לא – לא מושמעת אצלנו מספיק. אנו שמחים למלא את החוסר הזה בקונצרט שמוקדש כולו לרפרטואר המיוחד הזה. בקונצרט, לצד יצירות מאת לידרטי, סלדין ואחרים, יושמעו אף עיבודים – חלקם בביצוע בכורה עולמי בעת המודרנית – למנגינות שנמצאו בפנקסי החזנים שפעלו באמסטרדם במאה ה-18.

המוסיקאי האסטוני אנדרס מוסטונן מתארח בסדרה שלנו, יחד עם הרכבו הנפלא Hortus Musicus. זהו אחד מהרכבי הכלים התקופתיים הוותיקים והידועים בעולם, המפורסם במיוחד בזכות אנסמבל כלי הנשיפה שלו. ההרכב האסטוני יחבור אל התזמורת לביצוע מלהיב של מוסיקה מראשית תקופת הבארוק בוונציה, תחת שרביטו של מוסטונן.

לפני כ-20 שנה יצא לאור ספרו הנפלא של לואי דה ברנייר "המנדולינה של קפטן קורלי". הספר הזה אחראי, במידה רבה, לעליית הפופולריות המנדולינה בשנים האחרונות בכל העולם. בארץ קמו אמנים בעלי שיעור קומה עולמי שמפליאים לפרוט במנדולינה, כשאחד הבולטים שבהם הוא יקי ראובן. הוא יחבור אל נגנית המנדולינה מרי כרמן סימון, שתגיע מספרד, וביחד עם התזמורת יעלו תכנית ששואלת את כותרתה (ובמידה מסוימת אף את תכנה) מספרו של דה ברנייר.

דגש מיוחד יינתן על קונצרט הסיום החגיגי שלנו, שבו נבצע בבכורה ישראלית את האורטוריה "מלחמתו של דוד ונצחונו" מאת אלסנדרו סקרלטי. זוהי האורטוריה היחידה בין האורטוריות השורדות של סקרלטי שנכתבה בלטינית. מדובר ביצירת מופת שעד לפני שנים לא רבות נשכחה כליל, וכעת תופסת מקום של כבוד על במות העולם.

בעונה הקרובה נארח זמרים נפלאים מהארץ ומהעולם בהם קלייר מגנאג'י, הדס פארן, קונסטנטין קרימל, ריכרד רש, אביטל דרי, אלון הררי, יאיר פולישוק, ועוד רבים אחרים.

**מחירי מנויים: בין 560 ל-720 ₪**

**מחירי כרטיסים: בין 120 ל-160 ₪**

**הנחות לאזרחים ותיקים, סטודנטים וילדים**

**קונצרט מס' 1**

**400 שנים למלחמת 30 השנים**

ג'ושוע ריפקין, מנצח (ארה"ב)

אנסמבל סולני ססיליה

העונה תיפתח בקונצרט חגיגי ובו הקובץ "סימפוניה סקרה" מאת היינריך שיץ שנכתב בתקופת תום מלחמת 30 השנים, לצד יצירות נוספות מהבארוק הגרמני המוקדם.

שבת, 13.10.2018 בשעה 20:30 – אלמא זכרון יעקב

יום א', 14.10.2018 בשעה 20:00 – אולם צוקר, היכל התרבות תל אביב

יום ב', 15.10.2018 בשעה 20:00 – ימקא הבינלאומית ירושלים

**קונצרט מס' 2**

**המלכה ההודית**

אנדרו פארוט, מנצח (אנגליה)  
סולנים: יובל אורן, אביטל דרי, סיימון ליליסטון, ולאד שמיצ'קביץ', יאיר פולישוק ואחרים

"המלכה ההודית", המאסק המפורסם של הנרי פרסל ובו שירים, קטעי מקהלה ומחולות כליים נפלאים תבוצע לצד יצירות כליות מאת גדול מלחיני הבארוק האנגלי, הנרי פרסל וליצדן, בביצוע הבכורה בישראל, הקינה מאת ג'רמייה קלארק שנכתבה לרגל מותו של פרסל.

יום ה', 29.11.2018 בשעה 20:00 – אולם צוקר, היכל התרבות תל אביב

שבת, 1.12.2018 בשעה 12:00 – הכנסייה היוונית אורתודוקסית, חיפה

יום א', 2.12.2018 בשעה 20:00 – ימקא הבינלאומית ירושלים (כולל הדלקת נר ראשון משותפת)

**קונצרט מס' 3**

**כל הנשמה – פאר הבארוק היהודי**

**דוד שמר, מנצח  
קלייר מגנאג'י, סופרן; אלון הררי, אלט; יונתן סוויסה, טנור**; **קונסטנטין קרימל, בריטון**

יצירות קוליות וכליות שנכתבו עבור הקהילות היהודיות באירופה במאה ה-18. . במרכז התכנית – קנטטה "יונה בין חגוי הסלע" (מאת מלחינים אנונימיים) שבוצעה בליל הושענא רבה בקסאלי מונפראטו ב – 1732. כמו כן, נבצע גם יצירות מאת לידרטי וסלדין ואף עיבודים, חלקם בביצוע בכורה עולמי, למנגינות שנמצאו בפנקסי החזנים שפעלו באמסטרדם במאה ה –18.

יום א', 13.1.2019 בשעה 20:00 - ימקא הבינלאומית ירושלים

יום ב', 14.1.2019 בשעה 20:00 – אולם צוקר, היכל התרבות תל אביב

**קונצרט מס' 4**

**מוסיקה מסן מרקו**

אנדרס מוסטונן, מנצח (אסטוניה)  
אנסמבל הורטוס מוזיקוס (אסטוניה)  
   
מוסיקה מוונציה של תחילת המאה ה-17 תבוצע בקונצרט זה בשיתוף הורטוס מוסיקוס, הרכב כלי הנשיפה הבארוקי המפורסם מאסטוניה, , ובניצוח אנדרס מוסטונן. בתכנית, יצירות מאת גבריאלי, מונטוורדי, פרסקובלדי ואחרים

יום א', 17.2.2019 בשעה 20:00 - ימקא הבינלאומית ירושלים

יום ב', 18.2.2019 בשעה 20:00 – אולם צוקר, היכל התרבות, תל אביב

\*הקונצרט יתקיים במסגרת פסטיבל "מוסטונן-פסט" 2019

**קונצרט מס' 5**

**המנדולינה של קפטן קורלי**

דוד שמר, מנצח  
יקי ראובן, מרי כרמן סימון, מנדולינה (ספרד)  
  
  
המנדולינה תקבל את מרכז הבמה בקונצרט מלא קסם ובו מוסיקה קונצ'רטי כפולים מאת באך וויואלדי, כמו גם יצירות נוספות מאת מלחינים איטלקיים, בהשראת הספר "המנדולינה של קפטן קורלי" מאת לואי דה ברנייר.

יום א', 19.5.2019 בשעה 20:00 - ימקא הבינלאומית ירושלים

יום ב', 20.5.2019 בשעה 20:00 – אולם צוקר, היכל התרבות תל אביב

**קונצרט מס' 6**

**לציון 30 שנה להופעתה הראשון של תזמורת הבארוק ירושלים**

**מלחמתו של דוד ונצחונו**

דוד שמר, מנצח  
הדס פארן – דוד (סופרן); עדיה פלד - יונתן (סופרן); אביטל דרי – שאול (אלט) דורון פלורנטין – טנור (המספר)  
מקהלה וסולנים נוספים - יפורסמו  
   
קונצרט חגיגי במיוחד בהשתתפות שלל נגנים ומקהלה ובו האורטוריה "מלחמתו של דוד ונצחונו" מאת אלסנדרו סקרלטי המבוססת על הסיפור התנ"כי. ביצוע בכורה בישראל. 

יום א', 23.6.2019 בשעה 20:00 – ימקא הבינלאומית ירושלים

יום ב', 24.6.2019 בשעה 20:00 – אולם צוקר, היכל התרבות תל אביב

**פסטיבל באך בירושלים 2019**

פסטיבל באך בירושלים 2019 יתקיים בין התאריכים 21-26 במרץ ובמרכזו יבוצע ה-"יוהנס פסיון" מאת באך בניצוחו של ג'ושוע ריפקין.

ג'ושע ריפקין, מנצח

קרן מוצרי, סופרן

אביטל דרי, אלט

ריכרד רש, טנור

גיא פלץ, באס

יום ו', 22.3.2018 בשעה 13:00 – אולם צוקר, היכל התרבות תל אביב

שבת, 23.3.2018 בשעה 20:30- אלמא, זכרון יעקב

יום א', 24.3.2018 בשעה 20:00 – קונסרבטוריון באר שבע

יום ב', 25.3.2018 בשעה 20:00 – ימקא הבינלאומית ירושלים

[www.jbo.co.il](http://www.jbo.co.il)

02-6715888